ન જાણશો તે અમો મોટા
ન જાણશો તે અમો મોટા;
વિચારી જુઓ ન જાણશો તે અમો મોટા.    ટેક૦

કાચી કાયા તારી ધૂળ મળી જશે, 
જેમ દારૂ તણા ટોટા;
એક માટીનાં સર્વે બનાવ્યાં, 
અમે ઘડા, ગાગેર ને લોટા.
વિચારી જુઓ૦.

ગજિયાણી મુમની ને દોટિયો પહેરો,
ઝીણા ઓઢો ને શાલ જોટા;
ટકા તે ગજની ખાદી તે પહેરો,
અંતે ધુમાડાના ગોટા.
વિચારી જુઓ૦.

તે હરિની ભક્તિ વિના કાળની છે ફાંસી,
જમ મારશે ઘણા સોટા;
ઊંચ ને નીચ એ તો માયાના ખેલ છે,
એ તો પાની તણા પરપોટા.
વિચારી જુઓ૦.

રાજા ને રંક સહુ ભૂમિમાં જાશે
પછી ઉપર ચણાશે ઓટા;
સત્ નામ બાપુ તે તો સહુથી મોટા,
હરિ ભક્તિ વિના સહુ ખોટા.
વિચારી જુઓ૦.

બાપુસાહેબ ગાયકવાડ